

vALMIERAS NOVADA PAŠVALDĪBA

**Strenču pamatskola**

Nodokļu maksātāja reģistrācijas kods 90000043403, juridiskā adrese: Lāčplēša iela 2, Valmiera, Valmieras novads, LV-4201

Izglītības iestādes reģistrācijas Nr.4476902263, iestādes adrese Rīgas iela 13, Strenči, Valmieras novads, LV-4730

Tālrunis 64715636, e-pasts: strencu.pamatskola@valmiera.edu.lv

**IEKŠĒJIE NOTEIKUMI**

Strenčos

04.09.2024. Nr. 16

Izglītojamo mācību sasniegumu vērtēšanas kārtība

*Izdota saskaņā ar Izglītības likumu, Vispārējās izglītības likuma 10.panta 3.daļas 2.punktu,*

*Ministru kabineta 01.09.2024. noteikumiem Nr. 747 “Noteikumi par valsts pamatizglītības standartu un pamatizglītības programmu paraugiem” un Strenču pamatskolas nolikuma 14.punktu*

# I Vispārīgie noteikumi

1. Iekšējie noteikumi nosaka Strenču pamatskolas (turpmāk - Skola) skolēnu mācību sasniegumu vērtēšanas kārtību un organizāciju Skolā, nodrošinot skolēnu snieguma vērtēšanas kvalitāti atbilstoši normatīvo aktu prasībām.
2. Skolēnu mācību sasniegumu vērtēšanas mērķis ir iegūt iespējami objektīvus pierādījumus par skolēna (zināšanu, izpratnes, prasmju, caurviju prasmju, ieradumu) sniegumu, lai uzlabotu mācīšanu un mācīšanos un konstatētu, cik lielā mērā skolēns ir apguvis sasniedzamos rezultātus.
3. Vērtējuma mērķis ir pēc iespējas precīzāk komunicēt un atspoguļot tikai un vienīgi šī brīža mācību sniegumu. Skolēnu darbības citi aspekti (uzvedība, apmeklējums, ieradumi) tiek komunicēti un atspoguļoti atsevišķi E-klasē.
4. Izglītības vērtēšanas pamatprincipus un kārtību, mācību sasniegumu vērtēšanas formas un metodiskos paņēmienus nosaka Ministru kabineta noteikumi.
5. Iekšējie noteikumi ir saistoši Skolas skolēniem un skolotājiem.
6. Mācību sasniegumu vērtēšanas veidus, to apjomu, skaitu, izpildes laiku un vērtēšanas kritērijus nosaka mācību priekšmeta skolotājs, ievērojot Skolas īstenoto izglītības programmu, attiecīgā mācību priekšmeta programmu un šos noteikumus.
7. Skola aktualizē informāciju par skolēnu mācību sasniegumu vērtēšanas kārtību Skolas tīmekļa vietnē vai E-klases informācijas apmaiņas vietnē.

II Terminu skaidrojums

1. *Formatīvā* vērtēšana jeb kārtējā vērtēšana – nepārtraukta ikdienas mācību procesa sastāvdaļa, tā nodrošina skolēnam un skolotājam atgriezenisko saiti (turpmāk tekstā AS) par skolēna tā brīža sniegumu pret plānotajiem sasniedzamajiem rezultātiem. To var izmantot skolotājs, lai noteiktu skolēna mācīšanās vajadzības un sniegtu papildu atbalstu skolēnam, plānotu un uzlabotu mācīšanu, un skolēns, lai uzlabotu mācīšanos, patstāvīgi vērtētu savu un cita sniegumu. 1.-3. klasē vērtē aprakstoši, 4.-9. klasēs vērtēšanā izmanto %, tā paredzēta mācību darba plānošanai.
2. *Summatīvā* vērtēšana jeb noslēguma vērtēšana – to organizē mācīšanās posma (piemēram, temata, kursa, izglītības pakāpes) noslēgumā, lai novērtētu un dokumentētu skolēna mācīšanās rezultātu. Summatīvo vērtēšanu īsteno skolotājs, lai novērtētu un dokumentētu, kā skolēns ir apguvis plānoto sasniedzamo rezultātu mācīšanās posma noslēgumā, vai Valsts izglītības satura centrs, lai novērtētu un dokumentētu, kā skolēns apguvis sasniedzamos rezultātus izglītības pakāpes noslēgumā. Vērtēšanā izmanto 10 ballu sistēmu. Apjomīgākās tēmās skolotājs ir tiesīgs tēmu dalīt daļās un par katru tēmas daļu uzdot atsevišķu tēmas noslēguma darbu ar vērtējumu 10 ballu skalā (10 – „izcili”, 9 – „teicami”, 8 – „ļoti labi”, 7 – „labi”, 6 – „gandrīz labi”, 5 – „viduvēji”, 4 – „gandrīz viduvēji”, 3 – „vāji”, 2 – „ļoti vāji”, 1 – „ļoti, ļoti vāji”).
3. *Diagnosticējošā vērtēšana* – tā paredzēta, lai izvērtētu skolēna mācīšanās stiprās un vājās puses un noskaidrotu nepieciešamo atbalstu. Diagnosticējošo vērtēšanu īsteno skolotājs, lai noteiktu skolēna mācīšanās vajadzības un plānotu turpmāko mācīšanās procesu, Valsts izglītības satura centrs, lai pilnveidotu pamatizglītības mācību saturu, veicinātu mācību līdzekļu kvalitāti un pedagogu profesionālo kompetenci.
4. *Monitoringa vērtēšana* - tā paredzēta, lai izvērtētu skolēnu sniegumu un mācību procesa kvalitāti atbilstoši izglītības rīcībpolitikas pilnveides mērķiem valstī, pašvaldībā vai Skolā.

III Mācību sasniegumu vērtēšanas plānošana

1. Katra mācību semestra sākumā mācību priekšmeta pedagogs iepazīstina izglītojamos ar mācību sasniegumu vērtēšanas veidiem, pārbaudes darbu skaitu un to “svaru” (ja kādam no darbiem nav vienlīdzīgs īpatsvars pret pārējiem, visu summatīvo vērtējumu summa ir 100%), izpildes laiku un noslēguma vērtējuma iegūšanas nosacījumiem.
2. Plānojot izglītojamo mācību sasniegumu vērtēšanu, mācību priekšmeta pedagogs paredz mācību satura tēmas noslēguma kompleksos pārbaudes darbus, kas tiek vērtēti 10 baļļu skalā 4.-9.klasēs, temata noslēguma vērtēšanas darbu sasniedzamie rezultāti 1.-3.klasēs – STAP.
3. Nobeiguma (tēmu noslēguma) pārbaudes darbu plānoto laiku pedagogs atspoguļo E-klases “Pārbaudes darbu plānotājā”. Ja nepieciešams veikt korekcijas pārbaudes darbu grafikā, pedagogs to paveic ne vēlāk kā 3 darba dienas pirms plānotā pārbaudes darba un par izmaiņām informē skolēnus.
4. Dienā skolēniem nedrīkst plānot vairāk par vienu temata noslēguma darbu 1.-3.klasē un diviem temata noslēguma darbiem 4.-9.klasē.

**IV Mācību sasniegumu vērtēšanas organizēšana**

1. Mācību procesa laikā skolotājs iepazīstina skolēnus ar sasniedzamo rezultātu vērtēšanas kritērijiem, kas būs iekļauti temata nobeiguma vērtēšanas darbā.
2. Lai izvērtētu izglītojamo mācīšanās stiprās un vājās puses un noskaidrotu nepieciešamo atbalstu, tiek organizēta skolas noteiktā diagnosticējošā vērtēšana. Iegūtais vērtējums tiek izteikts procentuāli un neietekmē gada vērtējumu.
3. Mācīšanas un mācīšanās procesā tiek veikta *formatīvā vērtēšana*, lai izglītojamais saņemtu atgriezenisko saiti par savu sasniegumu pret plānotajiem sasniedzamajiem rezultātiem un uzlabotu mācīšanos. Mācību procesā tiek izmantoti dažādi *formatīvās* vērtēšanas paņēmieni, kas palīdz saprast, ko izglītojamie ir paveikuši un kas jādara tālāk.
4. Izglītojamo mācīšanās atbalstam *formatīvajā* vērtēšanā tiek izmantots procentuālais vērtējums un snieguma līmeņu apraksti, ko atspoguļo E-klasē. Šie vērtējumi netiek izmantoti, nosakot mācību gada vērtējumu.
5. Par *formatīvās* vērtēšanas kārtību, tostarp iespējām uzlabot rezultātus, atbild katrs mācību priekšmeta skolotājs.
6. Vērtējumu atbilstība un piemērojamība *formatīvajā* vērtēšanā ir sekojoša:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Apguves līmenis | Uztver, atpazīst, saprot, iegaumē | | | Atveido, reproducē, balstās uz atmiņu un reproduktīvo domāšanu. | | Reproduktīvā darbība: pārejas līmenis no reproduktīvās domāšanas uz produktīvo(dziļo) domāšanu. | | | | Produktīvā darbība: spēj iegūtās zināšanas un prasmes izmantot jaunās mainīgās situācijās | |
| Apgūts  (procentos) | 1 -14 | 15 -27 | 28 -39 | 40-49 | 50-59 | 60-67 | | 68-79 | 80-87 | 88-94 | 95-100 |
| Mutvārdu vērtējums | Ļoti, ļoti vāji | Ļoti vāji | Vāji | Gandrīz pietiekami | Pietiekami | Gandrīz labi | | Labi | Ļoti labi | Teicami | Izcili |
| Vērtējums līmeņos | Nepietiekams | | | Pietiekams | | Optimāls | | | | Augsts | |
| Vērtējums  SLA | Sācis apgūt | | | Turpina apgūt | | | Apguvis | | | Apguvis padziļināti | |

1. Mācīšanās posma noslēgumā vai tēmu noslēgumu pārbaudes darbos, lai novērtētu un dokumentētu izglītojamo mācīšanās rezultātu, tiek organizēta *summatīvā vērtēšana*, kurā skolotājs nodrošina iespēju skolēnam demonstrēt sniegumu visos apguves līmeņos.
2. Vērtējumu atbilstība un piemērojamība *summatīvajā* vērtēšanā4.-9.klasēs ir sekojoša:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Apgūts  (procentos) | 0-10 | 11-20 | 21-30 | 31 - 40 | 41 - 52 | 53 - 66 | 67-76 | 77-86 | 87-93 | 94-100 |
| **Balles** | **1** | **2** | **3** | **4** | **5** | **6** | **7** | **8** | **9** | **10** |
| **Snieguma līmenis** | Sācis apgūt | | | | Turpina apgūt | | Apguvis | | Apguvis padziļināti | |
| **Kritēriji** |  | | | |  | |  | |  | |
| *Demonstrēto zināšanu, izpratnes, prasmju mācību jomā un caurviju prasmju apjoms un kvalitāte* | skolēns, demonstrējot sniegumu, izmanto vienu atbilstošu ideju vai prasmi situācijā, kurā ir šaurs disciplinārs/mācību jomas konteksts | | | | skolēns, demonstrējot sniegumu, izmanto vairākas savstarpēji nesaistītas idejas vai prasmes šaurā disciplinārā/mācību jomas kontekstā | | skolēns, demonstrējot sniegumu, kurā izmanto vairākas idejas vai prasmes, veido savstarpējas sakarības disciplinārā/mācību jomas kontekstā | | skolēns, demonstrējot sniegumu, kurā izmanto vairākas atbilstošas idejas vai prasmes no dažādām disciplīnām/mācību jomām, veido savstarpējas sakarības un vispārina | |
| *Atbalsta nepiecieša-mība* | skolēns, demonstrējot sniegumu, lieto doto vai jau zināmu paņēmienu ar pieejamo atbalstu | | | | skolēns, demonstrējot sniegumu, patstāvīgi lieto zināmu paņēmienu | | skolēns, demonstrējot sniegumu, izvēlas un patstāvīgi lieto atbilstošo paņēmienu vai pierakstu | | skolēns, demonstrējot sniegumu, izvēlas un patstāvīgi lieto atbilstošo paņēmienu un, ja nepieciešams, pielāgo to | |
| *Spēja lietot apgūto tipveida un nepazīstamā situācijā* | skolēns demonstrē sniegumu zināmā tipveida situācijā | | | | skolēns demonstrē sniegumu gan zināmā tipveida situācijā, gan mazāk zināmā situācijā | | skolēns demonstrē sniegumu gan zināmā tipveida situācijā, gan nepazīstamā situācijā | | skolēns demonstrē sniegumu gan zināmā tipveida situācijā, gan nepazīstamā situācijā | |

1. Vērtējumu atbilstība un piemērojamība *summatīvajā* vērtēšanā1.-3.klasēs ir sekojoša:

|  |  |  |  |  |
| --- | --- | --- | --- | --- |
| **Snieguma līmenis** | Sācis apgūt | Turpina apgūt | Apguvis | Apguvis padziļināti |
| Apgūts  (procentos) | 0 – 40 | 41 - 66 | 67 - 86 | 87 - 100 |
| **Kritēriji** |  |  |  |  |
| *Demonstrēto zināšanu, izpratnes, prasmju mācību jomā un caurviju prasmju apjoms un kvalitāte* | skolēna sniegums liecina, ka ir **uzsākta** plānotā sasniedzamā rezultāta apguve | skolēna sniegums liecina, ka plānotais sasniedzamais **rezultāts sasniegts daļēji** un tas nav noturīgs | skolēna sniegums liecina, ka plānotais sasniedzamais **rezultāts sasniegts pilnībā** un tas ir noturīgs | skolēna sniegums liecina, ka plānotais sasniedzamais **rezultāts sasniegts padziļināti** un tas ir noturīgs |
| *Atbalsta nepiecieša-mība* | skolēnam **nepieciešams atbalsts** un regulāri pedagoga apstiprinājumi uzdevuma izpildei | skolēnam dažkārt **nepieciešams pamudinājums**, lai sekotu uzdevuma izpildei | skolēns uzdevumu **izpilda patstāvīgi** | skolēns uzdevumu izpilda **patstāvīgi**, spēj pamatot atbilstošās **stratēģijas** izvēli |
| *Spēja lietot apgūto tipveida un nepazīstamā situācijā* | skolēns demonstrē sniegumu ar pedagoga atbalstu zināmā tipveida situācijā | skolēns demonstrē sniegumu pārsvarā patstāvīgi tipveida situācijā, atsevišķā gadījumā – arī mazāk zināmā situācijā, ja nepieciešams, izmanto atbalsta materiālus | skolēns demonstrē sniegumu gan zināmā tipveida situācijā, gan nepazīstamā situācijā | skolēns demonstrē sniegumu zināmā tipveida situācijā, nepazīstamā situācijā un starpdisciplinā-rā situācijā |

1. Ja skolēns nav piedalījies mācību satura temata nobeiguma vērtēšanas darbā:

25.1. attiecīgajā dienā E-klasē fiksē skolēna mācību priekšmeta stundas kavējumu (“n”);

25.2. ievadot iegūtos rezultātus punktos kopsavilkuma tabulā pēc darbu izlabošanas neveiktam darbam, tiek ievadīts atzinums “nv”, kas nav vērtējums, bet vērš uzmanību uz veicamo darbu (sarkanā krāsā);

25.3. 2 nedēļu laikā pēc atgriešanās skolā skolēna pienākums ir veikt temata nobeiguma darbu; vai līdz katra mācību semestra beigām pēc mācību atsākšanas ar mācību priekšmeta skolotāju saskaņotā laikā skolēnam jāpilda līdzvērtīgs darbs.

1. Apzīmējumu “nav vērtējuma” (“nv”) lieto:

26.1. gadījumos, kad izglītojamais līdz mācību semestra beigām nav veicis summatīvo pārbaudes darbu;

26.2. ja skolēns ir piedalījies mācību stundā, bet nav iesniedzis darbu;

26.3. ja skolēns atsakās veikt vērtēšanas darbu;

26.4. ja vērtēšanas darbs nav veikts atbilstoši prasībām;

26.5. ja rakstiskais vērtēšanas darbs veikts nesalasāmā rokrakstā;

26.6. ja darba izpildes laikā tiek konstatēta neatļautu palīglīdzekļu lietošana (telefons, viedpulkstenis u. c. saziņas un informācijas apmaiņas līdzekļi), kuras nav paredzētas pārbaudes darbu norisei;

26.7. ja darbs satur tematam neatbilstošu saturu, komentārus, uzrakstus, zīmējumus;

26.8. ja tiek konstatēts, ka darbs nav veikts patstāvīgi;

26.9. ja vērtēšanas darba formas saturs vai izpildes forma neatbilst uzdotajam tematam, satur aizvainojošu, vulgāru, cilvēka cieņu aizskarošu informāciju;

26.10. ja skolēns nav veicis mājas darbu.

1. Pārbaudes darba laikā skolēni izmanto tikai melnas vai tumši zilas krāsas pildspalvu, zīmējumus veic ar zīmuli.
2. Ja skolēns ir atbrīvots no sasniedzamo rezultātu apguves, kuri iekļauj fiziskās aktivitātes uz *ilgstošu laiku vai mācību gadu*, tad skolotājs izliek tā posma stundās “atb”, bet skolēns piedalās stundās Sports un veselība un mācību priekšmetā iegūst vērtējumu par sasniedzamajiem rezultātiem, kuri neietver fiziskās aktivitātes.
3. Mācību sasniegumu mājas darbos dokumentē ar apzīmējumu ieskaitīts/ neieskaitīts (“i”/ “ni”), vērtēšanas kritērijus un katra darba procentuālo izpildi nosaka priekšmeta pedagogs. Par neveiktu mājas darbu pedagogs var veikt ierakstu “n/v”.
4. Ja izglītojamais ilgstoši nav apmeklējis skolu, lai palīdzētu apgūt un novērtētu izglītojamā mācību sasniegumus, sadarbībā ar attiecīgā mācību priekšmeta pedagogu un direktores vietnieci izglītības jomā izglītojamam tiek izstrādāts individuālais darba plāns.
5. Pārbaudes darba vērtējumu ballēs un aprakstošajā vērtējumā var noteikt jebkurā mācību priekšmetā. Lai nodrošinātu diferencētu mācību sasniegumu vērtēšanu tēmas ietvaros (piemēram, mācību priekšmetos ar nelielu stundu skaitu), pedagogs drīkst izstrādāt summatīvā vērtējuma komplektu, kas sastāv no vairākām dalītām pārbaudes darba daļām ar atbilstošu punktu summu pēc pedagoga izstrādātiem vērtēšanas kritērijiem.
6. Vērtējumu mācību priekšmetā gadā izliek, ņemot vērā **visus** summatīvos vērtējumus mācību gada laikā.
7. Izliekot semestra starpvērtējumu vai gada vērtējumu, pedagogs noapaļo vērtējumu uz augšu, ja pirmais cipars aiz komata ir 5 un vairāk.
8. Ja skolēns ir saņēmis nepietiekamu gada vērtējumu kādā no mācību priekšmetiem, tiek noteikti papildus mācību pasākumi un pēcpārbaudījums atbilstoši normatīvo aktu prasībām. Pēcpārbaudījumā iegūtais vērtējums tiek pielīdzināts gada vērtējumam.

**V Mācību sasniegumu vērtējumu paziņošana**

1. Mācību satura temata noslēguma vērtēšanas darba rezultātus skolēniem paziņo un vērtējumu ieliek E-klasē:

31.1. par mutiska pārbaudījuma veikšanu – tajā pašā dienā, informējot skolēnus ne vēlāk kā nākamajā mācību stundā;

31.2. par rakstiska pārbaudījuma veikšanu – 7 darba dienu laikā pēc pārbaudījuma norises,

1. Formatīvi vērtēta darba rezultātus izglītojamais saņem uzreiz, nākamajā stundā vai ne vēlāk kā pēc 2 darba dienām.
2. Pedagogs rakstiska pārbaudes darba rezultātus kopā ar izglītojamiem analizē, pirms tam izsniedzot izlabotos pārbaudes darbus ar rakstiskiem ieteikumiem mācību sasniegumu uzlabošanai. Pēc darba analīzes pedagogs savāc izglītojamo pārbaudes darbus un uzglabā tos (elektroniski vai papīra formātā) līdz nākamā mācību gada sākumam.
3. Tiekoties ar vecākiem, pedagogam ir atļauts izmantot tikai tos žurnālā vai citos dokumentos izdarītos ierakstus, kas attiecas uz šo vecāku bērnu. Ja vecāki vēlas uzzināt sava bērna sasniegumus salīdzinājumā ar citiem skolēniem, jāinformē, nenosaucot vārdā citus izglītojamos.
4. Skolēniem mācību gada laikā žurnālā fiksētie vērtējumi tiek atspoguļoti sekmju izrakstos, ko reizi mēnesī veic klases audzinātājs.
5. Ar novērtētajiem pārbaudes darbiem un to rezultātiem izglītojamie tiek iepazīstināti, un rezultāti analizēti. Nepieciešamības gadījumā vai pēc izglītojamo lūguma pedagogs pamato iegūtos vērtējumus.
6. Pedagogu un vecāku sadarbību skolēnu mācību sasniegumu pilnveidē nodrošina šādas saziņas formas: vecāku dienas, individuālās sarunas ar klases audzinātāju un mācību priekšmeta skolotāju, vecāku sapulces.

**VI Mācību sasniegumu vērtējumu uzlabošana, pārskatīšana un apstrīdēšana**

1. Mācību snieguma vērtēšana ir objektīva. Ja skolēns nepiekrīt pārbaudes darbā iegūtajam vērtējumam:

42.1. par to argumentēti informē skolotāju, cenšoties panākt vienošanos;

42.2. ja ar skolotāju neizdodas vienoties un skolēns joprojām nepiekrīt vērtējumam, skolēna likumiskais pārstāvis vai skolēns pats, ja sasniedzis pilngadību, par to rakstiskā iesniegumā informē direktora vietniekus izglītības jomā;

42.3. direktora vietnieks izskata iesniegumu, pārrunā radušos situāciju ar skolotāju, nepieciešamības gadījumā konsultējas ar citiem kolēģiem un vienas darba nedēļas laikā sniedz atbildi uz iesniegumu.

1. Ja ir ar faktiem pamatotas aizdomas par akadēmisko negodīgumu, skolēns saņem “n/v”.
2. Pedagogs nodrošina skolēnam papildu iespējas demonstrēt sniegumu, ja pedagogam nav bijusi iespēja objektīvi novērtēt skolēna sniegumu attiecībā pret konkrētiem sasniedzamajiem rezultātiem vai ja mācību gada noslēgumā vērtējums izšķiras vienas balles robežās, vai skolēns izteicis vēlēšanos uzlabot vērtējumu. Skolēns demonstrē sniegumu, veicot pedagoga sagatavoto komplekso pārbaudes darbu par mācību gadā apgūto saturu. Šī darba “svaru” attiecībā pret pārējiem summatīvajiem vērtējumiem nosaka pedagogs, informējot skolēnu pirms darba veikšanas.

**VI Noslēguma jautājumi**

1. Iekšējie noteikumi stājas spēkā 2024.gada 1.septembrī un ir saistoša visiem Strenču pamatskolas skolēniem un darbiniekiem.
2. Grozījumus vērtēšanas kārtībā izdara, pamatojoties uz izmaiņām normatīvajos aktos vai skolas pedagoģiskās padomes lēmumu.

Direktore D.Gaigala

*Caurskatīti un saskaņoti*

*04.09.2024. pedagoģiskās padomes sēdē*

*03.09.2025. pedagoģiskās padomes sēdē*

*SASKAŅOTI*

Valmieras novada pašvaldības Izglītības pārvaldē

\_\_\_.\_\_\_.2024.